**Päiväkodin toimet syyhytartunnan leviämisen ehkäisemisessä**

Päiväkodin saatua tiedon syyhytartunnasta lapsella, työntekijä pakkaa suojakäsinein sairastuneen lapsen vaatteet ja omat lelut pussiin kotiin huollettavaksi. Lapsen lakanat pussitetaan suojakäsinein pesua varten, patjansuojus pyyhitään tai vaihdetaan ja tarvittaessa patja imuroidaan. Lapsen kanssa tekemisissä olleita työntekijöitä ja ryhmän lasten huoltajia tiedotetaan todetusta syyhytapauksesta, ilmaisematta tartunnan saaneen henkilöllisyyttä. Ryhmän lasten huoltajia pyydetään tarkistamaan lapsiensa ihot kotona. Lapsen tai työntekijän syyhyepäilyssä suositellaan ottamaan yhteyttä terveys- tai työterveyshuoltoon tai tekemään ilman reseptiä apteekista saatava permetriini -voidehoito huolellisesti riittävän pitkällä vaikutusajalla (vähintään 12 tuntia, mahdollisuuksien mukaan jopa 24 tuntia, voide iholla). Lasta, jolla epäillään syyhyä, mutta ei ole vielä hoidettu, ei voi tulla päiväkotiin. Myöskään hoitamaton ja oireinen työntekijä ei voi tulla töihin.

**Huolto-ohjeita päiväkodin epidemiatilanteeseen:**

* Patjat, sohvat ja matot voidaan imuroida TAI viedä pois käytöstä erilliseen tilaan viikoksi (tällöin ei tarvetta tehdä muuta)
* Yhteiskäytössä olevat pehmolelut, peitot, tyynyt, istuinpehmusteet ym. voi pussittaa ja laittaa pois käytöstä viikoksi tai pesettää mahdollisuuksien mukaan.
* Lakanat ja kankaiset patjansuojukset tulee vaihtaa ja sängyt pyyhkiä ennen kuin lääkityt lapset tulevat päiväunille.
* Pyyhittävät patjansuojukset pyyhitään, tarvittaessa patjat imuroidaan.
* Peitot ja tyynyt vaihdetaan puhtaisiin ja käytetyt joko pestään tai laitetaan pois käytöstä viikoksi. Nämä toimet uusitaan myös toisen lääkehoitokerran jälkeen viikon kuluttua.
* Lasten vaatteet ja lelut pussitetaan ja viedään kotiin huollettavaksi.
* Roolivaatteet voidaan laittaa pesuun tai pussiin ja käytöstä pois viikoksi.
* Jumppamatot voidaan pyyhkiä mikrokuituliinalla.
* Työntekijöitä suositellaan epidemiatilanteessa vaihtamaan joko työpaikalla kotiin lähtiessä tai kotiin saapuessa vaatteet puhtaisiin, jotta syyhy ei kulkeutuisi kotiin.
* Syyhytartunnan saanut lapsi saa tuoda päiväkotiin palatessaan mukanaan pehmolelun, jota ei ole kosketellut oireisena tai on huollettu asianmukaisesti (pesty/saunotettu/pakastettu).
* Syyhysiivousta tehdessä, pussittaessa vaatteita ja käsitellessä käytettyjä vuodevaatteita käytetään suojakäsineitä. Käsiteltäessä vaatteita, pehmoja tai lakanoita vältetään turhaa pöllyttelyä.